Drie 'renosterstropers' in Mpumalanga vasgetrek | Maroela Media
Drie 'renosterstropers' in Mpumalanga vasgetrek
Drie vermeende renosterstropers is Vrydag in die vroeë oggendure in Acornhoek, Mpumalanga, vasgetrek.
Brig. Vishnu Naidoo, woordvoerder van die polisie, het gesê twee Suid-Afrikaanse mans van onderskeidelik 30 en 38 jaar oud en 'n 32-jarige Mosambieker is vir twee aparte sake wat met renosterstroping verband hou in hegtenis geneem.
"Een van die Suid-Afrikaners en die Mosambieker is by hul huise vasgetrek en daar is op 'n .416-jaggeweer en 'n knaldemper beslag gelê. Hulle is aangekla vir die onwettige besit van 'n vuurwapen," het Naidoo gesê.
Die ander Suid-Afrikaner is kort daarna in hegtenis geneem en daar is op 'n .38 Special-rewolwer, koeëls en 'n byl wat by sy woning gevind is beslag gelê.
Al drie verdagtes sal Vrydag in die Acornhoek-landdroshof verskyn.
"Terwyl ons die voetsoldate [van renosterstroping] teiken, sal ons aanhou om op die leiers van hierdie kriminele onderwêreld te fokus, want hierdie mense skep die mark vir hierdie produkte," het Naidoo gesê. "Daarom is omgewingsmisdade, veral renosterstroping, as een van die prioriteite van die streekspolisiehoofdekomitee van Suidelike-Afrika gelys."
'Kaper' kom sy moses teë met jong vrou
Pleidooi aan Streekspolisiehoofdekomitee: Lys asseblief moord en/of poging tot moord op Blankes ook as 'n prioriteit.